18 “Lerato . . . ha le batle lithahasello tsa lona.” Phetolelo e ’ngoe mona e re: “Lerato ha le tsitlallele hore lintho li be ka tsela ea lona.” Motho ea nang le lerato ha a tsitlallele hore ntho e ’ngoe le e ’ngoe e etsoe ka tsela ea hae, joalokaha eka likhopolo tsa hae li lula li nepahetse kamehla. Ha a hule ba bang ka nko, ka ho sebelisa matla a hae a ho susumetsa ho hatella ba nang le maikutlo a fapaneng le a hae ho fihlela ba inehela. Manganga a joalo a bontša ho ikakasa ho itseng, ’me Bibele e re: “Boikakaso bo etella ho oa pele.” (Liproverbia 16:18) Haeba re hlile re rata barab’abo rōna, re tla hlompha maikutlo a bona, ’me ha ho khoneha, re tla bontša hore re ikemiselitse ho tenyetseha. Boikutlo ba ho tenyetseha bo lumellana le mantsoe a Pauluse: “E mong le e mong a ’ne a batle, eseng se molemo ho eena, empa se molemo ho motho e mong.”—1 Bakorinthe 10:24.